OTO ลุ้นปี 65 เทิร์นอะราวด์ ลุยแพลตฟอร์ม “อีสปอร์ต-การแพทย์” หลังเข้าสู่เทคโนฯเต็มสูบ
OTO ลุ้นปี 65 เทิร์นอะราวด์ เตรียมเปิดตัวแพลตฟอร์ม “E-Sport-แพทย์” หลังเข้าสู่ธุรกิจ Tech Company เต็มรูปแบบ บริษัทมั่นใจโตก้าวกระโดดต่อเนื่อง คาดจะกลับมาฟื้นตัว หลังสถานการณ์โควิด-19 คลายตัว
25 ก.พ. 2565

นายคณาวุฒิ วรรทนธีรัช ประธานกรรมการบริหารและประธานเจ้าหน้าที่บริหาร บริษัท วันทูวัน คอนแทคส์ จํากัด (มหาชน) หรือ OTO เปิดเผยว่า เชื่อผลการดำเนินงานของบริษัทฯ ในปีนี้จะมีการ “เทิร์นอะราวด์” ตามแผนงานที่วางไว้ หลังจากบริษัทฯ ได้มีการปรับโครงสร้างธุรกิจ รวมถึงการบริหารจัดการต้นทุนได้อย่างมีประสิทธิ แม้จะเกิดสถานการณ์การแพร่ระบาดโรคโควิด-19 ในช่วงที่ผ่านมา โดยในปี 2564 มีกำไรสุทธิ 55.70 ล้านบาท เพิ่มขึ้น  214% เมื่อเทียบกับปี 2563 ขาดทุนสุทธิ 48.85 ล้านบาท
“โดยที่ผ่านมาเราได้มีการปรับโครงสร้างองค์กร มุ่งสู่ความเป็น Tech Company เพื่อต่อยอดธุรกิจ Call Center และ Contact Center ที่มีความแข็งแกร่งอยู่แล้ว เพื่อสร้าง New S Curve ให้กับธุรกิจ เพื่อผลักดันธุรกิจเติบโตอย่างแข็งแกร่งและยั่งยืนในอนาคต สร้างผลตอบแทนที่ดีให้กับผู้ถือหุ้น” นายคณาวุฒิ กล่าว
สำหรับแผนการดำเนินงานในปี 2565 บริษัทฯ เตรียมเปิดตัวแพลตฟอร์มใหม่อย่างน้อย 2 แพลตฟอร์ม เพื่อเพิ่มแหล่งที่มาของรายได้ เบื้องต้นเร็วๆนี้ เตรียมเปิดตัว Platform E-Sport ซึ่งกำลังเป็นที่นิยมทั่วโลก ซึ่งจะมีแหล่งที่มาของรายได้ชัดเจนจาก Sponsorship ในการจัดแข่งขันต่างๆ
นอกจากนี้ ยังเตรียมเปิดตัว Platform ทางการแพทย์ ต่อยอด Tele Medicine โดยให้คำปรึกษาเภสัชกรออนไลน์ (Tele Pharmacy) เจาะกลุ่มเภสัชกรไม่ต้องการลงทุนเปิดร้านขายยาเอง ซึ่งบริษัทฯจะมีรายได้จากค่าบริการ ถือเป็นการต่อยอดธุรกิจ Call Center และ Contact Center ซึ่งถือเป็นจุดแข็งของบริษัทฯ
ขณะเดียวกัน นายคณาวุฒิ กล่าวอีกว่า มั่นใจว่าแนวโน้มผลการดำเนินงานในปี 2565 จะเติบโตอย่างก้าวกระโดด หลังจากบริษัทฯปรับโมเดลธุรกิจเข้าสู่ Tech Company เต็มรูปแบบ โดยแหล่งที่มาของรายได้จะมาจากทั้งธุรกิจเดิมคือ Call Center และ Contact Center ที่ในปีนี้ คาดว่าจะกลับมาฟื้นตัว หลังสถานการณ์โควิด-19 คลี่คลายในทิศทางที่ดีขึ้น และจากการคลายล็อกดาวน์ ทำให้ผู้ประกอบการเริ่มกลับมาใช้บริการ และธุรกิจใหม่ที่เป็น New S Curve ผ่านการขยายการลงทุนแพลตฟอร์ม Blockchain Technology แพลตฟอร์ม E-sport และแพลตฟอร์ม Tele Medicine ซึ่งอยู่ในเมกะเทรนด์ สอดคล้องพฤติกรรมผู้บริโภคในปัจจุบัน